C 474/165

P9_TA(2021)0062

Zahteva za odvzem imunitete Valterju Flegu

Sklep Evropskega parlamenta z dne 9. marca 2021 o zahtevi za odvzem imunitete Valterju Flegu (2020/2054(IMM))

(2021/C 474/20)

Evropski parlament,

— ob upoštevanju zahteve za odvzem imunitete Valterju Flegu z dne 19. februarja 2020, ki jo vlaga predsednik sveta reškega okrožnega sodišča v Republiki Hrvaški v zvezi s kazenskim postopkom pred reškim okrožnim kazenskim sodiščem, ki je bila razglašena na plenarnem zasedanju dne 26. marca 2020,

— ob upoštevanju dejstva, da se je Valter Flego odrekel pravici do zagovora v skladu s členom 9(6) Poslovnika,

— ob upoštevanju členov 8 in 9 Protokola št. 7 o privilegijih in imunitetah Evropske unije ter člena 6(2) Akta o volitvah poslancev Evropskega parlamenta s splošnimi neposrednimi volitvami z dne 20. septembra 1976,

— ob upoštevanju sodb Sodišča Evropske unije z dne 21. oktobra 2008, 19. marca 2010, 6. septembra 2011, 17. januarja 2013 in 19. decembra 2019 (1),

— ob upoštevanju 75. člena Ustave Republike Hrvaške in 23. do 28. člena poslovnika hrvaškega parlamenta,

— ob upoštevanju člena 5(2), člena 6(1) in člena 9 Poslovnika,

— ob upoštevanju poročila Odbora za pravne zadeve (A9-0023/2021),

A. ker je predsedujoči sodnik reškega okrožnega sodišča vložil zahtevo za odvzem poslanske imunitete Valterju Flegu v zvezi s postopkom proti njemu zaradi kaznivega dejanja zlorabe položaja v skladu z 291(1) in (2) členom kazenskega zakonika (2);

B. ker je kot župan hrvaškega mesta Buzet od 1. aprila 2010 do 30. maja 2013 domnevno omogočil nezakonito izplačevanje dodatkov k plači samemu sebi kot županu, svojemu namestniku, direktorju urada župana in trem drugim direktorjem;

C. ker je bil Valter Flego na volitvah maja 2019 izvoljen v Evropski parlament;

D. ker se domnevno kaznivo dejanje ne nanaša na mnenje ali glas, ki ga je Valter Flego izrekel pri opravljanju svojih dolžnosti v skladu s členom 8 Protokola št. 7 o privilegijih in imunitetah Evropske unije;

E. ker v skladu s členom 9 Protokola št. 7 o privilegijih in imunitetah Evropske unije poslanci Evropskega parlamenta uživajo na ozemlju svoje države imunitete, priznane članom parlamenta te države;

F. ker 75(2). in (3). člen Ustave Republike Hrvaške določa: „Noben predstavnik se ne sme preganjati, pridržati ali kaznovati zaradi mnenja ali glasu, podanega v hrvaškem parlamentu. Brez privolitve hrvaškega parlamenta se ne sme pridržati nobenega predstavnika niti se ne sme začeti kazenskega postopka proti njemu“;

G. ker domnevni prekršek nima očitnega ali neposrednega učinka na to, kako Valter Flego opravlja svoje dolžnosti poslanca Evropskega parlamenta;

H. ker lahko samo Evropski parlament odloči o tem, ali se bo imuniteta v posameznem primeru odvzela; ker lahko Evropski parlament pri odločanju o odvzemu imunitete razumno upošteva stališče poslanca (3);

I. ker je namen poslanske imunitete zaščititi Parlament in njegove poslance pred sodnimi postopki, povezanimi z dejavnostmi poslancev med opravljanjem parlamentarnih dolžnosti, ki jih od teh dolžnosti ni mogoče ločiti;

J. ker so bila kazniva dejanja, očitana Valterju Flegu, storjena pred izvolitvijo v Evropski parlament;

K. ker v tem primeru Parlament ni odkril dokazov za fumus persecutionis, to je utemeljenega suma, da je bil postopek začet z namenom, da bi se škodovalo njegovi politični dejavnosti in zlasti njegovi dejavnosti v vlogi poslanca Evropskega parlamenta;

L. ob upoštevanju, da Parlamenta ni mogoče enačiti s sodiščem in da poslanec v zvezi s tem postopkom za odvzem imunitete ne sme biti tožena stranka (4);

1. sklene, da se Valterju Flegu odvzame imuniteta;

2. naroči svojemu predsedniku, naj ta sklep in poročilo pristojnega odbora nemudoma posreduje hrvaškim organom in Valterju Flegu.

(1) Sodba Sodišča z dne 21. oktobra 2008 v združenih zadevah Marra proti De Gregorio in Clemente, C-200/07 in C-201/07, ECLI:EU:C:2008:579; sodba Splošnega sodišča z dne 19. marca 2010 v zadevi Gollnisch proti Parlamentu, T-42/06, ECLI:EU:T:2010:102; sodba Sodišča z dne 6. septembra 2011 v zadevi Patriciello, C-163/10, ECLI:EU:C:2011:543; sodba Splošnega sodišča z dne 17. januarja 2013 v zadevi Gollnisch proti Parlamentu, T-346/11 in T-347/11, ECLI:EU:T:2013:23; Sodba Sodišča z dne 19. decembra 2019 v zadevi Junqueras Vies, C-502/19, ECLI:EU:C:2019:1115.

(2) Uradni list Republike Hrvaške, št. 125/11, 144/12, 56/15, 61/15, 101/17, 118/2018 in 126/2019.

(3) Sodba Splošnega sodišča z dne 15. oktobra 2008, Mote proti Parlamentu, T-345/05, ECLI:EU:T:2008:440, odstavek 28.

(4) Sodba Sodišča z dne 30. aprila 2019 v zadevi Briois proti Parlamentu, T-214/18, ECLI:EU:T:2019:266.